SKRIFTLIG FORESPØRGSEL P-2505/01

af Fernando Fernández Martín (PPE-DE) til Rådet

(10. september 2001)

Om: EU's forbindelser med Cuba

Efter det besøg, som formandskabet netop har aflagt på Cuba, accepterer Cuba tilsyneladende efter hvad der fremgår af den internationale presse at genoptage dialogen med Den Europæiske Union, og det belgiske formandskabs udenrigsminister konstaterede, at der herskede et gunstigt klima for at udvide EU's forbindelser med Cuba.

I betragtning af at disse forbindelsers status har været betinget af Rådets fælles holdning fra 1995, agter det belgiske formandskab da at fremsætte et forslag til ændring af denne fælles holdning, og hvilke forandringer er der sket på Cuba i forhold til den situation, der fandtes på det tidspunkt, hvor den pågældende fælles holdning blev vedtaget?

Samlet svarpå skriftlige forespørgsler E-2272/01 og P-2505/01

(17. december 2001)

1. Rådet har som fastsat i EU's fælles holdning vedrørende Cuba siden godkendelsen heraf hver sjette måned set på situationen i landet for at vurdere, om det vil være hensigtsmæssigt at ændre den fælles holdning.

2. I forbindelse med niende vurdering den 25. juni 2001 bemærkede Rådet, at der siden sidste vurdering ikke havde været væsentlige tegn på ændringer i den cubanske regerings politik i retning af virkeliggørelse af målene i den fælles holdning. I øvrigt noterede Rådet sig, at den fælles holdning fortsat udgør grundlaget for Den Europæiske Unions politik over for Cuba.

3. Rådet gentog, at Den Europæiske Unions mål i forhold til Cuba fortsat er at tilskynde til en fredelig overgang til et pluralistisk demokrati og respekt for menneskerettighederne og de grundlæggende frihedsrettigheder.

4. I lyset af niende vurdering mente Rådet, at øget tilstedeværelse af EU-aktører i Cuba vil bevirke, at den fælles holdning kan gennemføres mere effektivt, da der herved vil blive mulighed for at føre en vedvarende dialog, udveksle erfaringer og drage en lære med henblik på fremtiden. Rådet opfordrede derfor Europa-Kommissionen til at udvide sine bestræbelser på at samarbejde med især civile og ikke-statslige organisationer i Cuba.

5. Rådet understregede også, at det er vigtigt, at EU og de cubanske myndigheder indleder en konstruktiv og åben dialog om alle emner af fælles interesse og tilkendegav, at Den Europæiske Union er rede til at genoptage en sådan dialog.

6. Det var med henblik herpå, at en undersøgelsesdelegation fra EU-trojkaen under ledelse af den belgiske vicepremierminister og udenrigsminister Louis Michel den 23. og 24. august 2001 tog til Havana efter indbydelse fra de cubanske myndigheder. Delegationen havde samtaler med den cubanske udenrigsminister Pérez Roque og næstformanden for ministerrådet og minister for økonomi og planlægning hr. Rodríguez. Delegationen mødtes også med repræsentanterne for de cubanske dissidenter, som forelagde EU deres analyse af situationen i Cuba.

7. Trojkaen havde en drøftelse med de cubanske myndigheder om EU's fælles holdning vedrørende Cuba. De to parter var enige om, at det er nødvendigt snarest muligt og uden forhåndsbetingelser at genoprette en dialog vedrørende alle spørgsmål af fælles interesse, herunder menneskerettigheder.

8. Under alle omstændigheder kan Rådet meddele det ærede parlamentsmedlem, at forbindelserne mellem EU og Cuba snart skal drøftes i Rådet inden for rammerne af den halvårlige revurdering af den fælles holdning.